Tartus Dorpati konverentsikeskuses toimunud  konverentsil "Majandus, kuhu lähed? Kas õigus saab aidata?" kirjeldas Andres Lipstok oma ettekandes maailmamajanduse kriisi, mis on oma olemuselt, nagu iga majanduskriis, põhjustatud ületootmisest ja ebapiisavast nõudlusest. "Üks praeguse kriisi põhjus on mitmel pool maailmas ja finantsturgudel valitsenud liigne optimism, mis julgustas inimesi üha rohkem tarbima ja vähem säästma. Teine oluline põhjus on suhteliselt odaval ekspordil ja madalal valuutakursil tuginenud majanduspoliitika mitmes Aasia riigis. Praeguseks  on olukord põhjalikult muutunud," rääkis Lipstok.